Statut Evropske raziskovalne infrastrukture za tehnologije za slikanje na področju bioloških in biomedicinskih ved – Konzorcija evropske raziskovalne infrastrukture Euro-BioImaging (Euro-BioImaging ERIC)

(2019/C 377/01)

Statut Euro-BioImaging ERIC

PREAMBULA

Članice Euro-BioImaging in opazovalke Euro-BioImaging so se –

ob PRIZNAVANJU, da so biološke vede in biomedicinske raziskave ključnega pomena za reševanje velikih evropskih izzivov, kot so zdravje, demografske spremembe in blaginja, prehranska varnost, trajnostno kmetijstvo, morske in pomorske raziskave, biogospodarstvo ter vključujoče, inovativne in varne družbe;

ob PRIZNAVANJU, da nove tehnologije za slikanje korenito spreminjajo biološke vede ter razumevanje zdravja in bolezni;

ob PRIZNAVANJU, da se povpraševanje raziskovalcev s področja bioloških ved po dostopu do inovativnih tehnologij za slikanje, usposabljanja, shranjevanja in analiziranja slikovnih podatkov nenehno povečuje;

ob PRIZNAVANJU, da je nujno, da evropski znanstveniki s področja bioloških ved ohranijo vodilno vlogo na teh področjih, tako da njihova odkritja še naprej spodbujajo inovacije in zagotavljajo znanje;

ob PRIZNAVANJU, da je vzpostavitev in delovanje Euro-BioImaging ERIC sredstvo, s katerim bo Evropa v celoti izkoristila potencial tehnične revolucije v bioloških vedah ter svojim najboljšim znanstvenikom omogočila dostop do vrhunskih tehnologij za slikanje in storitev, ki jih zagotavljajo najboljši strokovnjaki s tega področja;

ob PRIZNAVANJU, da je treba raziskovalni skupnosti, zlasti raziskovalcem iz držav članic EU in pridruženih držav, zagotoviti učinkovit dostop do podatkov in tehnologije Euro-BioImaging ERIC;

ob PRIZNAVANJU, da bo razpršena sestava Euro-BioImaging ERIC okrepila evropski raziskovalni prostor in prispevala k mobilnosti znanja ter razširjanju in optimizaciji raziskav in tehnološkega razvoja v Evropi;

z ŽELJO, da bi dodatno okrepile mednarodni položaj evropskih držav in organizacij na področju raziskav ter okrepile interdisciplinarno in čezmejno znanstveno sodelovanje;

ob PRIZNAVANJU, da imajo skupnosti za slikanje na področju biologije in medicine sinergijske zmogljivosti in cilje, ki se medsebojno dopolnjujejo;

ob PRIZNAVANJU, da bo Euro-BioImaging ERIC prizadeval za doseganje sinergij z drugimi raziskovalnimi infrastrukturami in

ob PRIZNAVANJU, da je finančna vzdržnost Euro-BioImaging ERIC ključnega pomena za doseganje navedenih ciljev –

DOGOVORILE O NASLEDNJEM:

POGLAVJE 1

OSNOVNI ELEMENTI

Člen 1 Naloge in dejavnosti 1. Glavna naloga Euro-BioImaging ERIC je vzpostavitev in upravljanje razpršene raziskovalne infrastrukture za slikanje po vsej Evropi, ki raziskovalcem omogoča prost dostop do inovativnih tehnologij za slikanje na področju biologije in medicine. Cilj Euro-BioImaging ERIC je tudi zagotoviti strokovne storitve, slikovne podatke in storitve usposabljanja za izvajanje vrhunskih raziskav z uporabo tehnologij za slikanje. 2. Euro-BioImaging ERIC v skladu z določbami tega statuta pri opravljanju svoje glavne naloge in izvajanju svojega petletnega strateškega načrta opravlja zlasti naslednje dejavnosti: (a) prost fizični dostop do infrastrukture za slikanje; (b) napredno strokovno znanje in storitve za uporabnike tehnologije; (c) usposabljanje za uporabnike tehnologije, osebje objektov in naprav ter strokovnjake za tehnologijo; (d) podporo za analizo in shranjevanje slikovnih podatkov, ki jih ustvarijo uporabniki; (e) prost virtualni dostop do programske opreme za analizo slik in do repozitorijev slikovnih podatkov, ki so v javnem interesu; (f) visokokakovostne standarde za pridobivanje slik, usposabljanje in upravljanje podatkov; (g) dejavnosti usklajevanja in povezovanja znanstvenih skupnosti s področja slikanja na evropski ravni; (h) vse druge dejavnosti, ki so potrebne za izpolnitev glavne naloge. 3. Euro-BioImaging ERIC lahko izvaja tudi druge dejavnosti, kot so: (a) promocija Euro-BioImaging ERIC; (b) tehnološki razvoj v zvezi s storitvami; (c) skupne razvojne dejavnosti na podlagi usklajenega, dolgoročnega razvojnega programa, ki vključuje sodelovanje med vozlišči Euro-BioImaging in skupinami uporabnikov, vključno z industrijo; (d) prenos znanja v industrijo in k oblikovalcem politik; (e) povečevanje sredstev Euro-BioImaging ERIC za namene izobraževanja in usposabljanja; (f) sodelovanje z raziskovalno infrastrukturo s sorodnih in dopolnjujočih se področij. 4. Euro-BioImaging ERIC opravlja svojo glavno nalogo na neprofitni osnovi. Euro-BioImaging ERIC lahko neposredno ali posredno opravlja nekatere pomožne gospodarske dejavnosti, če so te združljive z glavno nalogo Euro-BioImaging ERIC in dejavnostmi, ki so potrebne za izpolnjevanje navedene naloge, ter ne ogrožajo njenega izpolnjevanja. Euro-BioImaging ERIC vse prihodke, ustvarjene z navedenimi pomožnimi gospodarskimi dejavnostmi, uporabi za podporo svojim ciljem.

Člen 2 Uradni sedež 1. Euro-BioImaging ERIC je razpršena raziskovalna infrastruktura z uradnim sedežem na Finskem. 2. Evropski laboratorij za molekularno biologijo gosti oddelek skupnosti za slikanje in upravljanje slikovnih podatkov na področju biologije (Bio-Hub), Italija pa gosti oddelek skupnosti za slikanje in upravljanje slikovnih podatkov na področju medicine (Med-Hub). 3. Uradni sedež, Bio-Hub in Med-Hub tvorijo Euro-BioImaging Hub. 4. Euro-BioImaging ERIC je s sporazumi o ravni storitev povezan z vozlišči Euro-BioImaging, ki so vzpostavljena v članicah Euro-BioImaging ERIC.

Člen 3 Naziv Evropska raziskovalna infrastruktura, ki se imenuje „Evropska raziskovalna infrastruktura za tehnologije za slikanje na področju bioloških in biomedicinskih ved“, je ustanovljena kot konzorcij evropske raziskovalne infrastrukture (ERIC) v skladu z Uredbo Sveta (ES) št. 723/2009 (1) in se imenuje „Konzorcij evropske raziskovalne infrastrukture Euro-BioImaging“ ali „Euro-BioImaging ERIC“.

Člen 4 Trajanje in postopek prenehanja 1. Euro-BioImaging ERIC je ustanovljen za nedoločen čas, vendar lahko preneha v skladu s postopkom iz odstavkov od 2 do 3. 2. O prenehanju Euro-BioImaging ERIC odloča odbor Euro-BioImaging z dvotretjinsko večino. 3. Sredstva, ki ostanejo po plačilu dolgov Euro-BioImaging ERIC, se porazdelijo med članice in opazovalke Euro-BioImaging ERIC sorazmerno s seštevkom njihovih prispevkov v Euro-BioImaging ERIC, razen če je z odborom Euro-BioImaging dogovorjeno drugače.

Člen 5 Odgovornost 1. Euro-BioImaging ERIC je odgovoren za svoje dolgove. Euro-BioImaging ERIC ni odgovoren za obveznosti, ki nastanejo v vozliščih Euro-BioImaging. 2. Finančna odgovornost članic Euro-BioImaging ERIC za dolgove Euro-BioImaging ERIC je omejena na ustrezne prispevke članic. 3. Euro-BioImaging ERIC sklene ustrezno zavarovanje, da se pokrijejo tveganja v zvezi z delovanjem Euro-BioImaging ERIC.

Člen 6 Politika dostopa za uporabnike 1. Učinkovit dostop do storitev Euro-BioImaging ERIC, vključno s fizičnim dostopom do vseh tehnologij za slikanje, usposabljanj in strokovnega znanja, se zagotovi na podlagi znanstvenih dosežkov in tehnične izvedljivosti predlaganega raziskovalnega projekta uporabnika. 2. Odbor Euro-BioImaging pravila o dostopu, ki urejajo postopke in merila za dostop do storitev Euro-BioImaging ERIC, potrdi ob upoštevanju načel Evropske listine za dostop do raziskovalnih infrastruktur. 3. Slikovni podatki, ki jih upravlja Euro-BioImaging ERIC, so v skladu z načeli FAIR na voljo in prosto dostopni vsem raziskovalcem, znanstvenim ustanovam in drugim deležnikom, če je to zakonsko dovoljeno. Za uporabo in zbiranje podatkov se uporabljajo ustrezne zakonske določbe o varstvu podatkov.

Člen 7 Politika znanstvenega ocenjevanja Dejavnosti Euro-BioImaging ERIC vsako leto oceni znanstveni svetovalni odbor Euro-BioImaging.

Člen 8 Politika razširjanja 1. Euro-BioImaging ERIC spodbuja raziskave in praviloma spodbuja čim bolj prost dostop do podatkov iz raziskav v skladu s pogoji, določenimi v politiki razširjanja Euro-BioImaging ERIC. 2. Euro-BioImaging ERIC od raziskovalcev zahteva, naj rezultate svojih raziskav dajo na voljo javnosti, in zagotavlja razpoložljivost rezultatov prek Euro-BioImaging ERIC. Uporaba storitev ali infrastrukture Euro-BioImaging ERIC ali obojega se omeni v publikacijah. 3. Euro-BioImaging ERIC za doseganje ciljne javnosti uporablja različne kanale, vključno s spletnim portalom, glasilom, delavnicami, udeležbo na konferencah ter članki v revijah in dnevnih časopisih.

Člen 9 Politika na področju pravic intelektualne lastnine 1. Ob upoštevanju pogojev morebitnih pogodb, sklenjenih med Euro-BioImaging ERIC in uporabniki, so pravice intelektualne lastnine, ki jo ustvarijo uporabniki Euro-BioImaging ERIC, v lasti navedenih uporabnikov. 2. Euro-BioImaging ERIC je lahko lastnik pravic intelektualne lastnine, ki jo v celoti ali delno ustvari, pridobi ali razvije Euro-BioImaging ERIC, pod pogoji, določenimi v politiki Euro-BioImaging na področju pravic intelektualne lastnine.

Člen 10 Politika zaposlovanja Postopki izbire, iskanja in zaposlovanja osebja v uradu Euro-BioImaging Hub so pregledni, nediskriminatorni in zagotavljajo enake možnosti.

Člen 11 Politika javnih naročil Euro-BioImaging ERIC obravnava kandidate za javna naročila in javne razpise enakopravno in brez diskriminacije. Politika javnih naročil Euro-BioImaging ERIC upošteva načela preglednosti, nediskriminacije in konkurence. Podrobna pravila o postopkih javnega naročanja in merilih se določijo v izvedbeni politiki javnih naročil.

POGLAVJE 2

SPLOŠNE DOLOČBE

Člen 12 Opredelitev pojmov Za namene tega statuta se uporabljajo naslednje opredelitve pojmov: (a) „Euro-BioImaging“: vseevropska raziskovalna infrastruktura, ki uporabnikom zagotavlja prost dostop do najrazličnejših najsodobnejših tehnologij za slikanje v bioloških vedah, vključno s slikanjem na področju bioloških in biomedicinskih ved. (b) „Euro-BioImaging ERIC“: pravni subjekt, ustanovljen v skladu s členom 3. (c) „Članica Euro-BioImaging ERIC“: subjekt iz člena 16(1) (tj. države članice EU, pridružene države, tretje države, ki niso pridružene države, in medvladne organizacije), ki je po uspešnem zaključku postopka za vključitev v skladu s členom 16(2) postal član Euro-BioImaging ERIC. (d) „Država članica Euro-BioImaging ERIC“: članica Euro-BioImaging ERIC, ki je država (tj. država članica EU, pridružena država ali tretja država). (e) „Opazovalka Euro-BioImaging ERIC“: subjekt iz člena 16(1), ki (še) ne more postati član Euro-BioImaging ERIC in je odbor Euro-BioImaging uspešno zaprosil za status opazovalca. (f) „Euro-BioImaging Hub“: usklajevalni center Euro-BioImaging ERIC, ki ga sestavljajo uradni sedež, Bio-Hub in Med-Hub. (g) „Uradni sedež“: Finska, država gostiteljica Euro-BioImaging ERIC, kot je določeno v členu 8 Uredbe (ES) št. 723/2009. (h) „Bio-Hub“: del Euro-BioImaging Hub, ki ga gosti Evropski laboratorij za molekularno biologijo (EMBL) in je odgovoren za dejavnosti usklajevanja in podpore Euro-BioImaging Hub uporabnikom pri dostopu in usposabljanju za slikanje in upravljanje slikovnih podatkov na področju biologije. Sestavljajo ga direktor in osebje oddelka Bio-Hub. To je oddelek za slikanje na področju biologije v okviru skupnosti. (i) „Med-Hub“: del Euro-BioImaging Hub, ki ga gosti Italija in je odgovoren za dejavnosti usklajevanja in podpore Euro-BioImaging Hub uporabnikom pri dostopu in usposabljanju za slikanje in upravljanje slikovnih podatkov na področju medicine. Sestavljajo ga direktor in osebje oddelka Med-Hub. To je oddelek za slikanje na področju medicine v okviru skupnosti. (j) „Vozlišče Euro-BioImaging“: nacionalni ali mednarodni raziskovalni inštitut ali mreža inštitutov v državi članici Euro-BioImaging ERIC, ki je z Euro-BioImaging ERIC sklenil sporazum o ravni storitev, pri čemer izpolnjuje pogoje in postopke, ki jih je določil odbor Euro-BioImaging. (k) „Odbor Euro-BioImaging“: organ upravljanja Euro-BioImaging ERIC iz člena 29. (l) „Direktorat Euro-BioImaging“: izvršilni organ Euro-BioImaging ERIC iz člena 30. (m) „Euro-BioImaging SAB“: znanstveni svetovalni odbor Euro-BioImaging, svetovalni organ iz člena 31. (n) „Odbor vozlišč Euro-BioImaging“: svetovalni organ iz člena 32. (o) „Svetovalni odbor EBIB“: svetovalni odbor odbora za industrijo Euro-BioImaging, svetovalni organ iz člena 33. (p) „Svetovalni organi“: znanstveni svetovalni odbor Euro-BioImaging, odbor vozlišč Euro-BioImaging, svetovalni odbor EBIB in kateri koli drug svetovalni organ upravljanja, ki ga odbor Euro-BioImaging ustanovi pozneje in nima pooblastil za odločanje. (q) „Urad Euro-BioImaging Hub“: urad z osebjem, ki podpira direktorat Euro-BioImaging iz člena 14. (r) „Enostavna večina“: rezultat glasovanja z več kot polovico oddanih glasov. (s) „Dvotretjinska večina“: glasovanje z dvotretjinsko večino oddanih glasov navzočih ali zastopanih članic Euro-BioImaging ERIC, ki glasujejo. (t) „Tričetrtinska večina“: glasovanje s tričetrtinsko večino oddanih glasov navzočih ali zastopanih članic Euro-BioImaging ERIC, ki glasujejo. (u) „EMBL“: Evropski laboratorij za molekularno biologijo, medvladna organizacija s privilegiji in imunitetami, priznanimi v skladu z njenimi ustanovitvenimi dokumenti in mednarodnim pravom; gostitelj Bio-Hub. (v) „Finančni načrt Euro-BioImaging“: petletna ocena vrednosti in časovnega razporeda finančnih virov, potrebnih za uresničitev strateškega načrta Euro-BioImaging. (w) „Strateški načrt Euro-BioImaging“: petletni strateški načrt, ki ga je sprejel odbor Euro-BioImaging za izpolnjevanje namena in ciljev Euro-BioImaging ERIC ter vključuje znanstvene, tehnološke in upravne zadeve. (x) „Poslovnik odbora Euro-BioImaging“: pravilnik o organizaciji in delovanju odbora Euro-BioImaging, ki ga sprejme odbor v skladu s členom 29(8)(i). (y) „Prispevki“: denarni prispevki in prispevki v naravi konzorciju Euro-BioImaging ERIC, o katerih je odločil odbor Euro-BioImaging v skladu z določbami iz poglavja 5. (z) „Prispevki v naravi“: prispevki, ki niso v denarni obliki, v skladu s členom 26. (aa) „ELSI“: etične, pravne in družbene posledice.

Člen 13 Organizacijska sestava 1. Posebne naloge posameznega oddelka Euro BioImaging Hub se opredelijo v notranji politiki na predlog direktorata Euro-BioImaging. Ta notranja politika se sprejme na prvem zasedanju odbora Euro-BioImaging. 2. Notranja politika iz zgornjega odstavka se oblikuje v skladu z naslednjimi načeli: (a) Vsak oddelek Euro-BioImaging Hub izvaja specifične naloge, za katere ima odlično strokovno znanje in lahko zagotavlja najboljšo storitev. (b) Gostitelj splošnih podatkovnih storitev je Evropski laboratorij za molekularno biologijo. (c) Uradni sedež je na splošno odgovoren za splošno usklajevanje in upravljanje Euro-BioImaging ERIC, ne glede na to, da vozlišči Bio-Hub in Med-Hub podpirata uradni sedež pri opravljanju splošnih nalog, ki zahtevajo izvajanje v okviru skupnosti. (d) Na splošno sta vozlišči Bio-Hub in Med-Hub odgovorni za usklajevanje in podpiranje dejavnosti infrastrukture v okviru skupnosti. 3. Naloge in dejavnosti, ki jih izvaja posamezni oddelek Euro-BioImaging Hub, vključno z zaposlovanjem, se urejajo z zakoni in drugimi predpisi države ali mednarodne organizacije, v kateri se izvajajo te dejavnosti. 4. Za uradni sedež, Bio-Hub in Med-Hub niso potrebna predplačila sredstev, zato je izvajanje nalog, ki so jim dodeljene, odvisno od zagotovitve zadostnih sredstev iz proračuna Euro-BioImaging ERIC in ustreznega finančnega načrta Euro-BioImaging.

Člen 14 Urad Euro-BioImaging Hub 1. Urad Euro-BioImaging Hub pomaga direktoratu Euro-BioImaging pri izvajanju njegovih nalog ter pri splošnem usklajevanju in upravljanju Euro-BioImaging ERIC. 2. Osebje urada Euro-BioImaging Hub, ki dela na Finskem, je zaposleno v ustreznem pravnem subjektu na uradnem sedežu ali v Euro-BioImaging ERIC. Uslužbence imenuje in razrešuje generalni direktor, kateremu tudi poročajo. 3. Osebje urada Euro-BioImaging Hub, ki dela v Evropskem laboratoriju za molekularno biologijo, je zaposleno v gostitelju Bio-Hub. Uslužbence imenuje in razrešuje oddelčni direktor Bio-Hub, kateremu tudi poročajo. 4. Osebje urada Euro-BioImaging Hub, ki dela v Italiji, je zaposleno v ustreznem pravnem subjektu pri gostitelju Med-Hub ali v Euro-BioImaging ERIC. Uslužbence imenuje in razrešuje oddelčni direktor Med-Hub, kateremu tudi poročajo.

Člen 15 Delovni jezik Delovni jezik Euro-BioImaging ERIC je angleščina.

POGLAVJE 3

ČLANSTVO IN STATUS OPAZOVALKE

Člen 16 Članstvo in vključevanje novih članic v Euro-BioImaging ERIC 1. Članstvo v Euro-BioImaging ERIC je odprto za: (a) države članice EU; (b) pridružene države; (c) tretje države, ki niso pridružene države, in (d) medvladne organizacije. 2. Subjekti iz odstavka 1, ki želijo postati članice Euro-BioImaging ERIC, morajo odboru Euro-BioImaging predložiti vlogo, ki mora izpolnjevati naslednje pogoje za vključitev: (a) vložnik v svoji vlogi opiše, kako bo prispeval k nalogam in dejavnostim Euro-BioImaging ERIC iz poglavja 1 in kako bo izpolnjeval svoje obveznosti iz poglavja 4. Vložnik mora v skladu z zahtevami odbora Euro-BioImaging zlasti dokazati, da ima sredstva in je trdno zavezan, da bo storil naslednje: (i) zagotavljal prispevke konzorciju Euro-BioImaging ERIC ter (ii) spoštoval dogovore o upravljanju Euro-BioImaging ERIC in sodeloval pri upravljanju v skladu s tem statutom. (b) Vloga vsebuje tudi izjavo o spoštovanju statuta, poslovnika odbora Euro-BioImaging, notranjih politik in odločitev organov upravljanja Euro-BioImaging ERIC. 3. Pisna vloga se predloži predsedniku odbora Euro-BioImaging, odobri pa jo odbor Euro-BioImaging. Predsednik odbora Euro-BioImaging vložnika obvesti o vključitvi ali zavrnitvi. 4. Euro-BioImaging ERIC ima vedno vsaj eno članico, ki je država članica EU, in vsaj dve drugi članici, ki sta državi članici EU ali pridruženi državi. Seznam članic Euro-BioImaging ERIC je naveden v Prilogi I. 5. Če članstvo Euro-BioImaging ERIC kadar koli ni v skladu z odstavkom 4, Euro-BioImaging ERIC preneha. 6. Če države članice EU in pridružene države skupaj kadar koli izgubijo večino glasov v odboru Euro-BioImaging, Euro-BioImaging ERIC preneha. Da bi se članice Euro-BioImaging ERIC izognile prenehanju Euro-BioImaging ERIC, se lahko dogovorijo o prednostni razvrstitvi glasov držav članic EU ali pridruženih držav, tako da lahko skupaj še naprej ohranijo večino glasov v odboru Euro-BioImaging.

Člen 17 Status opazovalke in vključevanje novih opazovalk v Euro-BioImaging ERIC 1. Subjekti iz člena 16(1), ki (še) ne morejo postati članice Euro-BioImaging ERIC, lahko zaprosijo za status opazovalke. Vloga za pridobitev statusa opazovalke Euro-BioImaging ERIC vsebuje izjavo o spoštovanju statuta, poslovnika odbora Euro-BioImaging, notranjih politik in odločitev organov upravljanja Euro-BioImaging ERIC. Pisna vloga se predloži predsedniku odbora Euro-BioImaging, odobri pa jo odbor Euro-BioImaging. Predsednik odbora Euro-BioImaging vložnika obvesti o vključitvi – skupaj s sklopom s tem povezanih pogojev – ali zavrnitvi. 2. Opazovalke Euro-BioImaging niso članice Euro-BioImaging ERIC in imajo samo pravice in obveznosti, ki so za opazovalke Euro-BioImaging ERIC določene v statutu in/ali poslovniku odbora Euro-BioImaging ali notranjih politikah. Opazovalke Euro-BioImaging ERIC imajo pravico do sodelovanja na zasedanjih odbora Euro-BioImaging v skladu s pogoji, ki jih določi odbor Euro-BioImaging, vendar nimajo glasovalne pravice. Pravice in obveznosti opazovalk Euro-BioImaging ERIC lahko spremeni odbor Euro-BioImaging. 3. Seznam opazovalk Euro-BioImaging ERIC je naveden v Prilogi I. 4. Stopnja letnega prispevka, ki ga morajo zagotoviti opazovalke Euro-BioImaging ERIC, je določena v členu 24(4).

Člen 18 Trajanje članstva ali statusa opazovalke in izstop 1. Članice Euro-BioImaging ERIC ne smejo izstopiti iz članstva v prvih petih letih članstva. Po izteku petletnega obdobja lahko vsaka članica Euro-BioImaging ERIC izstopi na podlagi pisnega obvestila o izstopu z enoletnim odpovednim rokom, ki ga predloži predsedniku odbora Euro-BioImaging. Izstop začne veljati šele 31. decembra po izteku enoletnega odpovednega roka. 2. Opazovalke Euro-BioImaging ERIC se vključijo za obdobje treh let, ki ga lahko odbor Euro-BioImaging na podlagi zahteve zadevne opazovalke podaljša za nadaljnja triletna obdobja. 3. Opazovalka Euro-BioImaging ERIC lahko zaključi svoj status opazovalke na podlagi pisnega obvestila o izstopu z enoletnim odpovednim rokom, ki ga predloži predsedniku odbora Euro-BioImaging. Izstop začne veljati šele 31. decembra po izteku enoletnega odpovednega roka. 4. Članica ali opazovalka Euro-BioImaging ERIC, ki izstopa iz članstva ali zaključuje status opazovalke Euro-BioImaging ERIC, nima pravice do povrnitve prispevkov, ki jih je zagotovila konzorciju Euro-BioImaging ERIC, in ostane odgovorna za zagotovitev vseh prispevkov, ki so zapadli v času, ko je bila članica ali opazovalka Euro-BioImaging ERIC, vključno z morebitnimi neplačanimi prispevki v prvih petih letih članstva. Izstop iz članstva ali prenehanje statusa opazovalke ne začne veljati, dokler članica, ki izstopa, ali opazovalka, ki zaključuje status opazovalke Euro-BioImaging ERIC, ne izpolni svojih obveznosti. 5. Odbor Euro-BioImaging uradno pisno zabeleži izstop in njegove posledice za Euro-BioImaging ERIC. 6. Izstop članice Euro-BioImaging ERIC samodejno povzroči izstop njenih vozlišč Euro-BioImaging iz Euro-BioImaging ERIC.

Člen 19 Začasno prenehanje pravic članic Euro-BioImaging ERIC Če članica Euro-BioImaging ERIC dolguje prispevke, ki so enaki ali višji od zneska prispevkov, ki jih članica dolguje za preteklo leto, njene glasovalne pravice v odboru Euro-BioImaging samodejno začasno prenehajo.

Člen 20 Prenehanje članstva ali statusa opazovalke 1. Brez poseganja v pooblastilo odbora Euro-BioImaging, da začasno ukine pravice članice ali opazovalke Euro-BioImaging ERIC, lahko odbor Euro-BioImaging prekine članstvo ali status opazovalke, če so izpolnjeni naslednji pogoji: (a) članica ali opazovalka Euro-BioImaging ERIC bistveno krši svoje obveznosti, ki jih ima v skladu s statutom, ali povzroči ali grozi, da bo povzročila resno motnjo v delovanju Euro-BioImaging ERIC. Šteje se, da članica Euro-BioImaging ERIC, ki zamuja s plačili prispevkov za dve predhodni proračunski leti, povzroča resne motnje v smislu statuta; (b) članica ali opazovalka Euro-BioImaging ERIC je imela dovolj priložnosti za predstavitev svojega zagovora odboru Euro-BioImaging in jo je odbor Euro-BioImaging zaslišal ter (c) članica ali opazovalka Euro-BioImaging ERIC ni odpravila take kršitve v roku treh mesecev, ki ga je v pisnem obvestilu določil odbor Euro-BioImaging. 2. Članica ali opazovalka Euro-BioImaging ERIC, katere članstvo ali status opazovalke preneha, nima pravice zahtevati odškodnine ali vrednosti dobrega imena ali povračila kakršnega koli prispevka niti za proračunsko leto, v katerem začne prenehanje učinkovati, niti za nobeno od predhodnih let. Prav tako ni v celoti ali delno oproščena plačila kakršnega koli prispevka, ki ga dolguje v proračun Euro-BioImaging ERIC – vključno s prispevki za celotno proračunsko leto, v katerem začne prenehanje učinkovati. Vsi neplačani prispevki, vključno z morebitnimi neplačani prispevki za prvih pet let članstva, se plačajo takoj po potrditvi prenehanja članstva ali statusa opazovalke. 3. Vse neporavnane obveznosti članice ali opazovalke Euro-BioImaging ERIC je treba poravnati takoj po potrditvi prenehanja članstva ali statusa opazovalke. 4. Prenehanje članstva v Euro-BioImaging samodejno povzroči izstop vozlišč Euro-BioImaging te članice iz Euro-BioImaging ERIC.

POGLAVJE 4

PRAVICE IN OBVEZNOSTI ČLANIC IN OPAZOVALK EURO-BIOIMAGING ERIC

Člen 21 Pravice in obveznosti članic Euro-BioImaging ERIC 1. Brez poseganja v druge pravice, določene v statutu, poslovniku odbora Euro-BioImaging, notranjih politikah, resolucijah odbora Euro-BioImaging ali pravu, ki se uporablja, ima vsaka članica Euro-BioImaging ERIC pravico: (a) prek svojih delegatov sodelovati na zasedanjih odbora Euro-BioImaging, s pravico do glasovanja o točkah iz člena 29(8); (b) prek svojih delegatov voliti in biti izvoljena v organe upravljanja Euro-BioImaging ERIC; (c) v skladu s pogoji iz uredbe ERIC imenovati javne subjekte, ki jo zastopajo; (d) po uspešnem zaključku postopka, ki ga je odobril odbor Euro-BioImaging, prek svojih delegatov predlagati vozlišča Euro-BioImaging; (e) svoji raziskovalni skupnosti zagotavljati pravico do uporabe storitev, ki jih zagotavljajo Euro-BioImaging Hub in vozlišča Euro-BioImaging, pod pogoji, ki so med drugim določeni v politiki dostopa Euro-BioImaging ERIC; (f) kupovati blago in storitve, ki se zagotavljajo v naravi za uradno in izključno uporabo v Euro-BioImaging ERIC in so namenjene izključno za negospodarske dejavnosti Euro-BioImaging ERIC (ter se kot take vodijo na računih Euro-BioImaging ERIC). 2. Brez poseganja v druge obveznosti, določene v statutu, poslovniku odbora Euro-BioImaging, notranji politiki, resolucijah odbora Euro-BioImaging ali pravu, ki se uporablja, se vsaka članica Euro-BioImaging ERIC zavezuje, da bo: (a) zagotovila prispevek v skladu s členom 24; (b) prevzela finančno odgovornost za dolgove Euro-BioImaging ERIC v mejah svojega prispevka, kot je določeno v členu 5; (c) imenovala delegate, kot je določeno v členu 29(4), in jim podelila polna pooblastila za glasovanje o vseh vprašanjih, ki se pojavijo med razpravami odbora Euro-BioImaging, vključenimi v dnevni red, in o tistih, ki so bila predložena v odobritev s pisnim postopkom; (d) upoštevala odločitve organov upravljanja Euro-BioImaging ERIC; (e) sodelovala, da bi zagotovila, da se bodo v storitvah njenih vozlišč Euro-BioImaging spoštovali standardi Euro-BioImaging, ter (f) si po najboljših močeh prizadevala podpirati svoja vozlišča Euro-BioImaging v skladu z nacionalnimi politikami in odločitvami odbora Euro-BioImaging, med drugim z naložbami v infrastrukturo, kjer je to primerno.

Člen 22 Pravice in obveznosti opazovalk Euro-BioImaging ERIC 1. Pravice opazovalk Euro-BioImaging ERIC zajemajo: (a) pravico do udeležbe brez glasovalne pravice na zasedanjih odbora Euro-BioImaging; (b) pravico njihovih raziskovalnih skupnosti do sodelovanja v dejavnostih, ki jih opredeli odbor Euro-BioImaging; (c) pravico imenovati javne subjekte, ki jih zastopajo, v skladu z uredbo ERIC; (d) pravico izstopiti iz Euro-BioImaging ERIC pod pogoji iz člena 18. 2. Vsaka opazovalka Euro-BioImaging ERIC: (a) zagotavlja prispevke v skladu s členom 24(4); (b) prevzame finančno odgovornost za dolgove Euro-BioImaging ERIC v mejah svojega prispevka, kot je določeno v členu 5; (c) imenuje delegate, kot je določeno v členu 29(4), ter (d) upošteva odločitve organov Euro-BioImaging ERIC.

POGLAVJE 5

MODEL FINANCIRANJA IN PRISPEVKOV

Člen 23 Sredstva Sredstva Euro-BioImaging ERIC sestavljajo: (a) prispevki v skladu s členom 24(1) in 24(2); (b) nepovratna sredstva ter (c) druga sredstva v okviru omejitev in pod pogoji, ki jih odobri odbor Euro-BioImaging (kot so med drugim blago in storitve v smislu člena 21(1)(f)).

Člen 24 Prispevki 1. Države članice Euro-BioImaging ERIC so skupaj odgovorne za zagotavljanje zadostnega financiranja za dejavnosti Euro-BioImaging ERIC in pozitivnega stanja denarnih sredstev v svojih letnih prispevkih. 2. Države članice Euro-BioImaging ERIC zagotavljajo letne prispevke v proračun Euro-BioImaging ERIC v skladu s finančnim načrtom Euro-BioImaging, kot je določeno v členu 25. 3. Evropski laboratorij za molekularno biologijo kot ustanovitelj Euro-BioImaging ERIC in medvladna organizacija prispeva v naravi, kot je določeno v Prilogi II. O prispevkih drugih medvladnih organizacij odloča odbor Euro-BioImaging za vsak primer posebej. 4. Opazovalke Euro-BioImaging ERIC plačajo 30 % prispevka, ki bi ga morale plačati, če bi bile članice Euro-BioImaging ERIC. 5. Poleg prispevka iz člena 25(2) članice Euro-BioImaging ERIC, ki so gostiteljice uradnega sedeža, Bio-Hub in Med-Hub, zagotovijo prostor za dejavnosti usklajevanja Euro-BioImaging Hub iz člena 13(2) v skladu z obsegom, ki je predviden za osnovno delovanje. Stroški podpore in infrastrukture, ki nastanejo pri gostiteljicah Euro-BioImaging Hub, se povrnejo iz proračuna Euro-BioImaging ERIC.

Člen 25 Finančno načrtovanje in izračun prispevkov 1. Direktorat Euro-BioImaging vsakih pet let predloži odboru Euro-BioImaging osnutek finančnega načrta v preučitev in odobritev. V finančnem načrtu sta opredeljena osnova za prispevke vsake države članice Euro-BioImaging v tekočem petletnem obdobju in najvišji dogovorjeni proračun Euro-BioImaging ERIC za isto obdobje. Finančni načrt temelji na strateškem načrtu Euro-BioImaging. 2. Prispevki se izračunajo enkrat na začetku vsakega finančnega načrta Euro-BioImaging. Vsak letni prispevek države članice Euro-BioImaging ERIC je sestavljen iz dveh delov: (a) fiksnega zneska, ki predstavlja 40 % skupnih letnih prispevkov države članice Euro-BioImaging ERIC; (b) variabilnega zneska, ki predstavlja 60 % skupnih letnih prispevkov države članice Euro-BioImaging ERIC, izračunanega na podlagi povprečnega nominalnega bruto domačega proizvoda države članice Euro-BioImaging ERIC v treh predhodnih koledarskih letih, za katera so na voljo statistični podatki Eurostata (ali Mednarodnega denarnega sklada za države, ki niso vključene v statistične podatke Eurostata). 3. Brez poseganja v člen 26 se prispevki izračunajo in plačajo v eurih. 4. V primeru vključitve, izstopa ali prenehanja članstva članic Euro-BioImaging ERIC v času tekočega finančnega načrta Euro-BioImaging se prispevki ostalih članic Euro-BioImaging ERIC ne spremenijo.

Člen 26 Narava prispevkov 1. Letni prispevki v proračun Euro-BioImaging ERIC so praviloma denarni prispevki. 2. Odbor Euro-BioImaging lahko odobri prispevke v naravi, ki jih predlaga članica ali opazovalka Euro-BioImaging ERIC, v skladu s postopkom in merili, določenimi v politiki prispevkov v naravi, ki jo je odobril odbor Euro-BioImaging, pod pogojem, da ima Euro-BioImaging ERIC na voljo zadostna finančna sredstva za izpolnjevanje svojih finančnih obveznosti v skladu s petletnim finančnim načrtom Euro-BioImaging in strateškim načrtom Euro-BioImaging. 3. Prispevki v naravi morajo biti merljivi in preverljivi ter zagotavljati konzorciju Euro-BioImaging ERIC enakovredno vrednost kot denarni prispevek. Deklarirano vrednost prispevkov oceni odbor strokovnjakov ob upoštevanju trenutne strukture virov in morebitnih nastalih stroškov usklajevanja. 4. Z notranjo politiko prispevkov v naravi se določi največji dovoljen delež prispevkov v naravi. 5. Kadar prispevke v naravi sestavljajo sredstva, se za pojasnitev lastniških pravic in drugih pomembnih zadev sklene ločen sporazum med Euro-BioImaging ERIC in zadevno članico ali opazovalko Euro-BioImaging ERIC. 6. Kadar prispevki v naravi vključujejo napotitev lokalnega osebja v Euro-BioImaging ERIC, odbor Euro-BioImaging odobri merila za izbiro za ustrezno delovno mesto. Odbor Euro-BioImaging odobri takšen prispevek v naravi le, če so izpolnjena posebna merila.

Člen 27 Proračunska načela, računovodski izkazi in revizija 1. Proračunsko leto Euro-BioImaging ERIC se začne 1. januarja in konča 31. decembra. 2. Direktorat Euro-BioImaging najpozneje 1. oktobra predloži odboru Euro-BioImaging v odobritev proračun za naslednje leto. 3. Računovodskim izkazom Euro-BioImaging ERIC se priloži poročilo o upravljanju proračuna in finančnem upravljanju v proračunskem letu. 4. Za pripravo, vložitev, revizijo in objavo računovodskih izkazov Euro-BioImaging ERIC se uporabljajo zakonske zahteve države, v kateri ima uradni sedež.

Člen 28 Oprostitve plačila davkov in trošarin 1. Oprostitve plačila DDV na podlagi členov 143(1)(g) in 151(1)(b) Direktive Sveta 2006/112/ES (2) ter v skladu s členoma 50 in 51 Izvedbene uredbe Sveta (EU) št. 282/2011 (3) veljajo za nakupe blaga in storitev, ki jih opravijo Euro-BioImaging ERIC in članice Euro-BioImaging ERIC v smislu poglavij 3 in 4 statuta in so namenjeni za uradno in izključno uporabo v Euro-BioImaging ERIC, pod pogojem, da so takšni nakupi opravljeni izključno za negospodarske dejavnosti Euro-BioImaging ERIC v skladu z njegovimi dejavnostmi. Oprostitve plačila DDV se omejijo na nakupe, ki presegajo vrednost 300 EUR. 2. Oprostitve plačila trošarine na podlagi člena 12 Direktive Sveta 2008/118/ES (4) se omejijo na nakupe, ki jih opravi Euro-BioImaging ERIC in so namenjeni za uradno in izključno uporabo v Euro-BioImaging ERIC, pod pogojem, da so takšni nakupi opravljeni izključno za negospodarske dejavnosti Euro-BioImaging ERIC v skladu z njegovimi dejavnostmi in presega vrednost 300 EUR. 3. Oprostitve ne zajemajo nakupov, ki jih opravijo uslužbenci.

POGLAVJE 6

UPRAVLJANJE

Člen 29 Odbor Euro-BioImaging 1. Odbor Euro-BioImaging je organ upravljanja Euro-BioImaging ERIC. 2. Odbor Euro-BioImaging sestavljajo predstavniki članic in opazovalk Euro-BioImaging ERIC. 3. Vsaka članica Euro-BioImaging ERIC ima en nedeljiv glas. Opazovalke Euro-BioImaging ERIC se lahko udeležujejo zasedanj odbora Euro-BioImaging, vendar nimajo glasovalne pravice. 4. Vsaka članica in opazovalka Euro-BioImaging ERIC imenuje največ tri delegate, ki jih lahko spremljajo svetovalci. Člani svetovalnih organov ne morejo biti imenovani za delegate. 5. Vsako članico ali opazovalko Euro-BioImaging ERIC lahko v Euro-BioImaging ERIC zastopa javni subjekt, vključno z regijami ali zasebnimi subjekti, ki opravljajo javne storitve, pri čemer jih članice ali opazovalke imenujejo po svoji presoji in v skladu s svojimi pravili in postopki. Takšne članice ali opazovalke Euro-BioImaging ERIC obvestijo predsednika odbora Euro-BioImaging o vseh spremembah glede subjekta, ki jih zastopa, prenehanju njegovega mandata ali o kakršnih koli spremembah posebnih pravic in obveznosti, prenesenih na subjekt, ki jih zastopa. 6. Odbor Euro-BioImaging zaseda vsaj dvakrat letno. Zasedanja odbora Euro-BioImaging skliče predsednik. Izredno zasedanje odbora Euro-BioImaging lahko zahteva vsaj 50 % članic Euro-BioImaging ERIC. 7. Za veljavno zasedanje odbora Euro-BioImaging je potrebna sklepčnost dveh tretjin članic Euro-BioImaging ERIC. Če sklepčnost ni dosežena, se čim prej skliče drugo zasedanje z novim vabilom z istim dnevnim redom. Na drugem zasedanju se šteje, da je sklepčnost dosežena, če je prisotnih 50 % članic Euro-BioImaging ERIC. 8. Odbor Euro-BioImaging je odgovoren za splošno usmerjanje in nadzor Euro-BioImaging ERIC. Odbor Euro-BioImaging zlasti: (a) z dvotretjinsko večino odobri vstop zainteresiranega subjekta kot nove članice Euro-BioImaging ERIC; (b) z dvotretjinsko večino odobri vloge za pridobitev in obnovitev statusa opazovalke Euro-BioImaging ERIC; (c) s tričetrtinsko večino odloči o prenehanju članstva ali statusa opazovalke Euro-BioImaging ERIC pod pogoji iz člena 20; (d) s tričetrtinsko večino sprejme strateški načrt Euro-BioImaging; (e) s tričetrtinsko večino odobri finančni načrt Euro-BioImaging; (f) s tričetrtinsko večino vsako leto odobri proračun Euro-BioImaging; (g) z dvotretjinsko večino odobri revidirane letne finančne izkaze in priloženo poročilo o upravljanju proračuna in finančnem upravljanju za predhodno proračunsko leto; (h) s tričetrtinsko večino sprejme predloge sprememb statuta; (i) z dvotretjinsko večino določi ali spremeni poslovnik odbora Euro-BioImaging; (j) z dvotretjinsko večino določi ali spremeni notranje politike Euro-BioImaging, vključno s tistimi iz poglavij 1 in 7; (k) z dvotretjinsko večino odobri mandat svetovalnih organov; (l) z dvotretjinsko večino odobri merila in postopke za predlog, oceno in odobritev vozlišč Euro-BioImaging; (m) z dvotretjinsko večino odloči, da bo sklenil, prekinil, podaljšal ali ne bo podaljšal sporazuma o ravni storitev z vozliščem Euro-BioImaging; (n) z dvotretjinsko večino imenuje in razreši generalnega direktorja in direktorja oddelkov; (o) z dvotretjinsko večino imenuje predsednika in podpredsednika/-ke odbora Euro-BioImaging; (p) z navadno večino imenuje člane svetovalnih organov; (q) z dvotretjinsko večino ustanovi in ukine dodatne svetovalne organe poleg tistih, ki se urejajo s tem statutom, odbore in delovne skupine, ki so po njegovem mnenju potrebni za ustrezno delovanje in doseganje ciljev Euro-BioImaging ERIC; (r) z navadno večino odobri poročila; (s) s tričetrtinsko večino odobri prenehanje Euro-BioImaging ERIC ter (t) z dvotretjinsko večino odloča o vseh drugih zadevah, ki so potrebne za izpolnjevanje naloge Euro-BioImaging ERIC.

Člen 30 Direktorat Euro-BioImaging 1. Direktorat Euro-BioImaging je izvršilni organ Euro-BioImaging ERIC. Sestavljajo ga generalni direktor, ki je zakoniti zastopnik Euro-BioImaging ERIC, direktor oddelka Bio-Hub in direktor oddelka Med-Hub. Generalni direktor bo skupaj z direktorjema oddelkov zastopal Euro-BioImaging ERIC ter krepil raziskovalno infrastrukturo na nacionalni in mednarodni ravni. 2. Odbor Euro-BioImaging imenuje za določen čas in razrešuje generalnega direktorja in direktorja oddelkov. 3. Direktorja oddelkov kot vodstvena skupina tesno sodelujeta z generalnim direktorjem pri pripravi in izvajanju nalog Euro-BioImaging ERIC iz člena 1, zlasti tistih, ki zahtevajo izvajanje na ravni skupnosti. Generalni direktor sprejema odločitve, ki vplivajo na celotno infrastrukturo na način, ki ni specifičen za skupnost, po posvetovanju z direktorjema oddelkov in na podlagi njunega prispevka. Odločitve, ki zadevajo le eno skupnost, sprejema generalni direktor skupaj z ustreznim direktorjem oddelka. 4. Direktorat Euro-BioImaging izvaja vsakodnevno upravljanje Euro-BioImaging ERIC in je odgovoren za izvajanje sklepov odbora Euro-BioImaging, kar med drugim vključuje: (a) pripravo strateškega načrta Euro-BioImaging na podlagi nasvetov odbora vozlišč Euro-BioImaging in znanstvenega svetovalnega odbora Euro-BioImaging ter izvrševanje in nadzorovanje strateškega načrta; (b) pripravo in izvrševanje finančnega načrta Euro-BioImaging; (c) vsako leto najpozneje 1. oktobra predložitev proračuna, ki vsebuje podrobne ocene predvidenih prihodkov in odhodkov Euro-BioImaging ERIC za naslednje proračunsko leto; (d) pripravo letnih računovodskih izkazov Euro-BioImaging ERIC; (e) pripravo sporazumov in pogajanja o sporazumih o ravni storitev z vozlišči Euro-BioImaging; (f) udeležbo brez glasovalne pravice na zasedanjih odbora Euro-BioImaging; (g) pripravo dnevnega reda zasedanj in pripravo razprav odbora Euro-BioImaging; (h) obveščanje odbora Euro-BioImaging o vseh pomembnih zadevah v zvezi z Euro-BioImaging, za katere bi bila potrebna odločitev ali potrditev; (i) upravljanje, imenovanje in razreševanje osebja urada Euro-BioImaging Hub, kot je določeno v členu 14, ter (j) pripravo letnega poročila o dejavnostih za Evropsko komisijo, kot je določeno v členu 36.

Člen 31 Znanstveni svetovalni odbor Euro-BioImaging 1. Znanstveni svetovalni odbor Euro-BioImaging bo nadzoroval znanstveno, etično, tehnično kakovost in kakovost upravljanja dejavnosti Euro-BioImaging ERIC v Euro-BioImaging Hub in vozliščih Euro-BioImaging ter v zvezi s tem svetoval odboru Euro-BioImaging in direktoratu Euro-BioImaging. 2. Znanstveni svetovalni odbor Euro-BioImaging sestavljajo visoko usposobljeni, mednarodno priznani znanstveniki in strokovnjaki za etiko, izbrani na podlagi njihovega poznavanja vseh vidikov dejavnosti Euro-BioImaging ERIC. Člani znanstvenega svetovalnega odbora Euro-BioImaging so imenovani kot samostojni strokovnjaki in ne kot predstavniki članic Euro-BioImaging ERIC. 3. Direktorat Euro-BioImaging po posvetovanju s članicami Euro-BioImaging ERIC predlaga seznam kandidatov, izmed katerih odbor Euro-BioImaging imenuje člane znanstvenega svetovalnega odbora Euro-BioImaging. 4. Odbor Euro-BioImaging odobri mandat znanstvenega svetovalnega odbora Euro-BioImaging. Znanstveni svetovalni odbor Euro-BioImaging določi svoj poslovnik.

Člen 32 Odbor vozlišč Euro-BioImaging 1. Odbor vozlišč Euro-BioImaging svetuje direktoratu Euro-BioImaging v zvezi z dejavnostmi Euro-BioImaging. 2. Odbor vozlišč Euro-BioImaging sestavljajo predstavniki vozlišč Euro-BioImaging. 3. Odbor Euro-BioImaging odobri mandat odbora vozlišč Euro-BioImaging. Odbor vozlišč Euro-BioImaging določi svoj poslovnik.

Člen 33 Svetovalni odbor odbora za industrijo Euro-BioImaging (Svetovalni odbor EBIB) 1. Svetovalni odbor EBIB svetuje direktoratu Euro-BioImaging glede vseh potreb ali pobud, pomembnih za industrijo, ki naj bi jih obravnaval Euro-BioImaging. 2. Svetovalni odbor EBIB sestavljajo visoko usposobljeni strokovnjaki iz ustreznih podjetij. 3. Odbor Euro-BioImaging odobri mandat svetovalnega odbora EBIB. Svetovalni odbor EBIB določi svoj poslovnik.

POGLAVJE 7

RAZNO

Člen 34 Politika glede etičnih, pravnih in družbenih posledic (ELSI) Odbor Euro-BioImaging sprejme politiko glede ELSI, ki ureja dejavnosti Euro-BioImaging ERIC. Izvajanje politike ocenjuje znanstveni svetovalni odbor Euro-BioImaging.

Člen 35 Podatkovna politika 1. Na splošno se daje prednost načeloma odprtih virov in prostega dostopa. 2. Euro-BioImaging ERIC uporabnikom zagotavlja smernice (tudi prek spletišča), s katerimi zagotovi, da raziskave, ki se izvajajo z uporabo gradiva, dostopnega prek Euro-BioImaging ERIC, potekajo v okviru, ki priznava pravice lastnikov podatkov in zasebnost posameznikov. 3. Euro-BioImaging ERIC zagotovi, da se uporabniki strinjajo s pogoji, ki urejajo dostop, in da so vzpostavljeni primerni varnostni ukrepi za notranje shranjevanje podatkov in ravnanje z njimi. 4. Euro-BioImaging ERIC opredeli ukrepe za preiskavo domnevnih kršitev varnosti in razkrivanj zaupnih podatkov iz raziskav.

Člen 36 Poročanje Evropski komisiji 1. Euro-BioImaging ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo potrdi odbor Euro-BioImaging in ga predloži Evropski komisiji in zadevnim javnim organom v šestih mesecih po zaključku ustreznega proračunskega leta. To poročilo je dostopno javnosti na spletišču Euro-BioImaging ERIC. 2. Euro-BioImaging ERIC Evropsko komisijo obvesti o kakršnih koli okoliščinah, ki bi lahko resno ogrozile izpolnjevanje nalog Euro-BioImaging ERIC ali ovirale Euro-BioImaging ERIC pri izpolnjevanju zahtev iz Uredbe (ES) št. 723/2009.

Člen 37 Pravo, ki se uporablja Notranje delovanje Euro-BioImaging ERIC urejajo: (a) zakonodaja Unije, zlasti Uredba (ES) št. 723/2009 ter odločitve iz členov 6(1)(a) in 12(1) Uredbe; (b) zakonodaja države, v kateri ima Euro-BioImaging ERIC uradni sedež, pri zadevah, ki jih ne ureja ali jih le delno ureja zakonodaja iz točke (a), ter (c) ta statut in njegova izvedbena pravila.

Člen 38 Spori 1. Euro-BioImaging ERIC in članice Euro-BioImaging ERIC si prizadevajo za mirno reševanje sporov. 2. Za spore v zvezi z Euro-BioImaging ERIC med članicami in/ali opazovalkami Euro-BioImaging ERIC, spore med članicami in/ali opazovalkami Euro-BioImaging ERIC ter Euro-BioImaging ERIC in za kakršen koli spor, v katerem je udeležena Evropska unija, je pristojno Sodišče Evropske unije. 3. Za spore med Euro-BioImaging ERIC in tretjimi osebami se uporablja zakonodaja Evropske unije o sodni pristojnosti. V primerih, ki niso zajeti v zakonodaji Evropske unije, se pristojno sodišče za reševanje takih sporov določi na podlagi prava države, v kateri je uradni sedež Euro-BioImaging ERIC. 4. Izjema je EMBL, v primeru katerega je treba take spore – če jih ni mogoče rešiti sporazumno – predložiti v arbitražo. Uporabljajo se neobvezna pravila Stalnega arbitražnega sodišča za arbitražo, ki vključuje mednarodne organizacije in države, ki veljajo ob datumu začetka veljavnosti izvedbenega sklepa Komisije o ustanovitvi Euro-BioImaging ERIC. Organ za imenovanja bo generalni sekretar Stalnega arbitražnega sodišča po pisnem zahtevku, ki ga vloži katera koli stranka.

Člen 39 Privilegiji in imunitete Nič v statutu se ne sme razlagati kot odpoved kakršnim koli privilegijem in imunitetam, ki jih EMBL zagotavljajo njegovi ustanovni dokumenti ali mednarodno pravo.

Člen 40 Konsolidirani statut in dostopnost Statut se posodablja in je javno dostopen na spletišču in uradnem sedežu Euro-BioImaging ERIC.

Člen 41 Določbe o ustanovitvi 1. Prvo zasedanje odbora Euro-BioImaging skliče država, v kateri je uradni sedež Euro-BioImaging ERIC, takoj ko je to mogoče po sprejetju sklepa Komisije o ustanovitvi Euro-BioImaging ERIC. Poslovnik odbora Euro-BioImaging se sprejme na tem zasedanju v skladu s pravili o glasovanju iz člena 29(8)(i). 2. Pred prvim zasedanjem in najpozneje v petinštiridesetih koledarskih dneh po začetku veljavnosti sklepa Komisije o ustanovitvi Euro-BioImaging ERIC zadevna država uradno obvesti ustanovne članice in opazovalke Euro-BioImaging ERIC o kakršnih koli posebnih nujnih pravnih ukrepih, ki jih je treba sprejeti v imenu Euro-BioImaging ERIC. Če ustanovna članica Euro-BioImaging ERIC ne ugovarja v petih delovnih dneh po prejemu uradnega obvestila, pravni ukrep izvede oseba, ki jo ustrezno pooblasti zadevna država.

(1) Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).

(2) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).

(3) Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL L 77, 23.3.2011, str. 1).

(4) Direktiva Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (UL L 9, 14.1.2009, str. 12).